Tirsdag morgen klokken syv tog Byggefagenes Samvirke på en rundtur til 19 byggepladser i Aalborg. Formålet var at tjekke, om der var styr på lysforholdene. Noget, som 3F Aalborg har sat fokus på i november – blandt andet via en oplysningskampagne. Det virkede dog ikke til, at oplysningerne var nået ud på byggepladserne. På seks af byggepladserne var forholdene så dårlige, at Arbejdstilsynet straks blev kontaktet. Udover problemer med belysning så Byggefagenes Samvirke andre fejl – blandt andet var der folk, der pillede stillads ned i femte sals højde uden hverken sikkerhedsline eller gelænder og kun udstyret med en pandelampe. Kun fem byggepladser var fuldstændig i orden, mens 14 byggepladser kan se frem til endnu et besøg om 14 dage. - Vi er dybt frustrerede over, at det her sker år for år. Det er glemsomhed, travlhed, uvidenhed og ligegyldighed. Det undrer os, at arbejdsgiverne ikke tager det mere seriøst, siger Reidar Kogstad, der er formand for Byggefagenes Samvirke. Han mener, at man har gjort en stor indsats for at oplyse om, hvordan man får forholdene til at være optimale. - Vi gør, hvad vi kan, for at oplyse. Vi har lige kørt en oplysningskampagne om lys. Alligevel er det en overraskelse for folk, hvordan reglerne egentlig er, siger han. Til orienteringsarbejde skal der være mindst 25 lux, mens præcisionsarbejde kræver 500 lux.

Opsummering:
Kun på fem ud af 19 byggepladser i Aalborg var arbejdsforholdene i orden.